M. Hort, podpredseda NR SR: (2007-10-30):
Ale predtým ešte, pani ministerka, veľmi úprimne, boli sme znova svedkami situácie pri prerokovávaní predchádzajúceho návrhu zákona, že ste si svoje záverečné vystúpenie nechali ako vystúpenie pani ministerky. Opäť ste sa neprihlásili so svojimi postojmi a názormi do rozpravy. Nemali sme tu v minulosti takúto zvyklosť alebo takýto úzus, aby sa ministri báli vystúpiť v rozprave s tým, že môže na nich niekto reagovať, aj dodatočne prihlásený ústne do rozpravy alebo faktickými poznámkami. Nepovažujem to za dobrý štýl, nepovažujem to za posun parlamentarizmu dopredu, lebo je to už norma správania sa všetkých členov vlády, ktorí sa boja vystúpiť v rozprave s tým, že sa nevedia dať takpovediac do rúk poslancom Národnej rady, aby mohli aj reagovať na to, čo si pán minister okrem úvodného slova k jednotlivým návrhom, ktoré odznejú v rozprave alebo vo faktických poznámkach, skutočne myslí. Upozorňujem, nemali sme tu takúto zvyklosť a ona sa už stáva pravidlom. To isté platí a nie je tu pani poslankyňa Vaľová. Záverečné slovo spravodajcu zvyklo hodnotiť rozpravu. Ak sa v záverečnom slove dávajú otázky do pléna, na ktoré sa nedá reagovať, tak je to nekorektné, je to v rozpore s parlamentarizmom, je to v rozpore s demokraciou, je to v rozpore už s nastavenými normami, ktoré sme tu mali v minulosti a ktoré normálnym spôsobom fungovali. Vedeli sa aj ministri, aj spravodajcovia normálne zapojiť do rozpravy s tým, že išli s kožou na trh, aby sa na nich dalo reagovať. To som potreboval povedať na úvod a berte to ako určitý výraz sklamania nás z opozície, ktorí sme tu takéto spôsoby v minulosti nezažívali. A teraz k rodinným prídavkom. Pani ministerka, druhýkrát mala vaša vláda možnosť postaviť sa k rodinným prídavkom, ktoré sú určitým zdrojom príjmu na dieťa, zdrojom príjmov, ktoré by mali pomôcť, aby rodinná výchova sa dostala na vyššiu úroveň, aby rodinná výchova alebo rodinná politika, alebo podpora rodinnej politiky bola aj toľko deklarovanou sociálnou vládou vnímaná našou spoločnosťou pozitívne. Ja vás chcem upozorniť na to, ale však vy to dúfam viete, že v tomto štáte sa narodilo, myslím 28-tisíc detí ročne, na ktoré ste zvýšili jednorazový príspevok spôsobom, akým ste zvýšili, a ďalších 1,2 milióna detí, ktorých rodičia poberajú rodinné prídavky, za vašej vlády dvakrát nedostali ani len tých pomyselných 10 korún. Ani len tých 10 korún. Môžete mi rozprávať, že ste pre rodinu spravili to zvýšenie jednorazového príspevku pri narodení prvého dieťaťa, že ste po 120 korún zvýšili rodičovský príspevok. To je ale všetko. Ja sa chcem spýtať na filozofiu, akú máte vo vzťahu k podpore rodinnej politiky, pretože ak 1,2 milióna detí za dva roky, lebo to ste mali teraz druhýkrát možnosť sa k nim postaviť nejakým spôsobom pozitívne, nedostalo nič, aká je to podpora? Je to v absolútnom rozpore s tým, čo deklarujete, akým spôsobom sa hráte na sociálnu vládu, akým spôsobom sa to dá dnes vyhodnotiť. Reči sa hovoria a chlieb sa je. Spomínam to tu preto, lebo veľmi mi to pripomína systém alebo vašu filozofiu, že ak máte na vianočné príspevky, ak ich nebudete síce teraz dávať na Vianoce katolícke, ale pravdepodobne pravoslávne – vianočné príspevky–, tak je to výraz aj toho, že sú to ľudia, o ktorých vám ide, pretože tí ľudia majú volebné právo. Je úplne zrozumiteľné, že tých 1,2 milióna detí volebné právo nemá, a preto nie sú v pozornosti vašej vlády, tak ako to deklarujete, ako sa to snažíte pri rôznych vystúpeniach, pri vystúpeniach v médiách nahovoriť tomuto národu, akí ste veľmi sociálni. Pri tom jednorazovom príspevku sa chcem pozastaviť a to naozaj mi nenapadá nič iné len: „Najskôr som si myslel, že chcete ísť tým čínskym modelom, ktorý sme zaregistrovali vtedy, keď sa robilo v Číne všetko preto, aby sa mohlo v Číne narodiť iba jedno dieťa. Samozrejme, oni to robili úplne drasticky, ale ako inak sa dá pochopiť táto vaša politika, keď na 28-tisíc detí dáte takýto príspevok, na 1,2 milióna nezvýšite príspevok ani o jednu korunu.“ Upozorňujem všetkých, ktorí sú tu zo strany SMER, že na ostatnom komunistickom zjazde Číny už táto filozofia bola prekonaná a odmietnutá. Takže by bolo dobré, keby ste si toho povšimli (potlesk) a trošku viacej sa venovali tomu, čomu sa hovorí rodinná politika v praxi, ktorá sa týka všetkých detí, ktoré na Slovensku žijú. Niečo o tom viem, viete dobre, že mám 5 detí a nepovedal som to z tohto miesta prvýkrát. Čiže, chcem sa spýtať, o čom tá vaša sociálna politika vo vzťahu k rodinám je. Sme tu 1,5 roka svedkami, ako ste chceli, aj sa vám to nakoniec podarilo, zmeniť zákon o zdravotných poisťovniach a ako ste sa tu bili alebo sa bijete, ešte stále sme pred hlasovaním o zákone o sociálnom poistení, o druhom pilieri. Viackrát bolo povedané z úst aj premiéra, aj vašich poslancov, že ide aj o peniaze a možnože hlavne o peniaze, ktoré chcete týmto spôsobom získať do systému, aby ste mohli robiť sociálnu politiku. Ide v tom prvom zákone o 1,2 miliardy ziskov, 1,2 miliardy ziskov, pán kolega, však sa niekedy prihláste do rozpravy, ešte ste v rozprave nevystupovali, môžete potom rozprávať svoje názory a skúste ma nechať dohovoriť. Takže 1,2 miliardy korún vám prinesie to, čo ste nazvali ziskom, ktorý bol bohapusto míňaný, aj keď to, samozrejme, nie je pravda a z tohto zákona po tých všetkých úpravách, ktoré, je predpoklad, že prejdú, budete mať 2,2 alebo 2,4 miliardy korún do systému. O tomto sa tu rozprávame 1,5 roka, o tomto sa tu vedú vášnivé diskusie, ktoré sú viac ideologické ako praktické a potom sa dozvieme, že po takomto famóznom boji a veľkom víťazstve vašej pravdy, vašej ideológie, vašej filozofie a vášho akéhosi vládneho programu, ktorý, mimochodom, o týchto veciach nikde nehovorí, sa dozvieme, že pán minister kultúry chce prísť s návrhom do vlády, že chce postaviť jednu spoločnú novú veľkú budovu pre STV a pre Slovenský rozhlas. Viete, koľko takáto budova bude stáť? Ja sa pýtam, to takéto megalomanstvo na druhej strane idete podporovať a to idete vo vláde normálne presadzovať? Pritom neviete dať deťom na zvýšenie rodinných prídavkov ani tú základnú valorizáciu?! A môžete hovoriť čokoľvek o tom, ako to bolo v minulosti. Dnes máte ekonomiku nastavenú tak, že nám sa o tom v minulosti ani nesnívalo. Dnes žijete z toho, čo sme my vyprodukovali, čo sme nastavili a vy nakoniec peniaze, ktoré ešte ani deťom nedáte, viete takým spôsobom míňať na toto megalomanstvo? Budeme o tom rozprávať, keď bude rozpočet, tak pán premiér si zvýšil svoj osobný fond, ktorým bude rozdávať 150 miliónov korún. 150 miliónov korún. Ja sa divím, nie sú tu poslanci SNS, z toho vraj veľká väčšina má ísť na športoviská, resp. na ihriská. Prečo toto nie je v rozpočte ministra školstva. To vôbec nevadí poslancom SNS, že minister školstva nevie dať na šport ani len 90 % toho, čo dala predchádzajúca vláda a pán premiér bude blahosklonne rozdávať peniaze na ihriská, ktoré inak patria do kapitoly ministerstva školstva. A bude ich rozdávať komu? No, pravdepodobne tým svojim, ale bude to on, ktorý bude dávať peniaze a bude znova môcť robiť populistickú politiku, aký on je dobrák. 150 miliónov korún z fondu premiéra z toho, čo sa bude dávať na ihriská, tak jednoznačne patrí do kapitoly ministerstva školstva. Že  to nevedia poslanci SNS prekuknúť – takúto primitívnu politiku, ktorú robí premiér a ich ministra stavia do pozície, že nevie nielenže prísť zo zákonom o športe, ale nevie ani len toľko dať, čo sme my vedeli dať do športu. A pritom sme mali oveľa horšie možnosti, ako máte vy. (Potlesk.) Takže, chcem vás vyzvať, pani ministerka, aby ste prehodnotili to, čomu sa hovorí rodinná politika, aby ste sa vrátili k podstate, aby ste nerozprávali to, čo nie je pravda, aby ste pomenovali veci poctivo, lebo bude platiť o vás, že najhoršia vláda je tá, ktorá šetrí na deťoch. To mi je veľmi ľúto pri tom všetkom, aké máte dnes možnosti Ďakujem pekne. (Potlesk.)